S. Kekez

Kad su praznici, završi škola, a vrtići prijeđu na ljetni režim, kao i bake i djedovi, dok vrijeme tjera s plaža, a nogometno prvenstvo od televizora, postavlja se pitanje gdje i što s najmlađima. Kako doći do malo kulturne zabave i poučnosti?Odlično rješenje za takve dileme ponudilo je Gradsko kazalište lutaka Split programom “Ljetno kazalište za djecu”. Prvih pet dana srpnja, od utorka do subote, svaki put u 20 sati, bit će ponuđene predstave GKL-a iz prethodne sezone.Sve počinje “Lepezom mladosti” Jasena Boke koju je, prema motivima japanske narodne priče o zapriječenoj ljubavi dvoje mladih, za četverogodišnjake i one starije režirao Joško Juvančić. Za godinu mlađe u srijedu je “Pec Ivo” Zdenke Mišure prema priči Nade Iveljić o dobrome čovječuljku od tijesta u režiji Dunje Adam. Ona je autorica teksta i režije za predstavu sutradan za isti uzrast “Pipo i prijatelji”, o dječaku koji uči graditi brodove i vlakove, ali i prijateljstva.U petak je “Glazbatorij” Ksenije Zec i Saše Božića, za uzrast od pet naviše, raspjevana i rasplesana predstava koja uvodi u svijet klasične glazbe. Ljetni program u subotu zaključuje “Darmarzemska” Olje Lozice koja pokazuje kako nestanak napajanja za gadgete dvoje djece može biti početak dugoga prijateljstva.Da sve ne ostane na Splitu, GKL i gostuje, i to s “Glazbatorijem” u srijedu u 19 sati u Šibeniku na Međunarodnom dječjem festivalu, a s “Oholicom” Zdenke Mišure u petak u 20.30 u Starome Gradu. U Splitu GKL osim probranog repertoara nudi cijenu od 20 kuna i klimatiziranu dvoranu.To je ujedno i poruka kulturnjacima kojima je draže i lakše staviti ključ u bravu i ne voditi računa o broju programa i posjeta, ne mareći za domaće i goste koji udaraju o zatvorena vrata. Splitski lutkari i ovim su se potvrdili kao uzorna institucija čija će se iskra u ove vruće dane možda prenijeti i na neke druge zahladnjele institucije.